Brice Oligui Nguema

Brice Clotaire Oligui Nguema, født 1974 eller 1975 er en gabonsk offiser  som fra 30. august 2023 har vært Gabons president og leder for «Komiteen for endring av samfunnsinstitusjoner» (Comité pour la transition et la restauration des institutions, CTRI). Han er betraktet som en av de ledende militære kuppmakerne som 30. august 2023 gjennomførte  militærkupp i Gabon og avsatte president Ali Bongo Ondimba.

Biografi 
Oligui har studert ved Meknes Royal Military Academy i Marokko. Han var personlig sekretær for tidligere president Omar Bongo fra til Bongos død i 2009. Deretter tjenestegjorde han som militærattaché vad Gabons ambassader i Marokko og Senegal.

I oktober 2018 ble han kalt hjem for å overta som leder for presidentgardens etterretningstjeneste etter Ali Bongos halvbror Frédéric Bongo. Han ble også, i april 2019, forfremmet til brigadegeneral. I april 2020 overtok han som sjef for presidentgarden hvor han avløste general Grégoire Kouna som var fetter til den tidligere president Ali Bongo. I 2021 satte han i gang igjen den såkalte «Operasjon Mamba», en kampanje for å arrestere korrupte tjenestemenn.

Statskuppet i 2023 
Statskuppet 30. august 2023 førte til at president Ali Bongo Ondimba ble avsatt og «Komiteen for endring av samfunnsinstitusjoner» (Comité pour la transition et la restauration des institutions, CTRI) som overtok makten utnevnte Oligui til fungerende president i Gabon i en kunngjøring på statlig TV. I et intervju senere samme dag refererte han til Bongo som «avgått» og sa at maktovertakelsen skjedde på grunn av misnøye med utviklingen i landet, med Bongos slag i 2018 og hans beslutning om å stille til valg for en tredje periode. Hans utnevnelse ble senere bekreftet av andre generaler, og han ble formelt innsatt som overgangs-president i presidentpalasset 4. september.

I sin tiltredelsestale lovte han å avholde frie valg, men han ga ingen eksakt dato for når dette skulle gjennomføres. Han sa også at en ny regjering skulle være klar i løpet av få dager.

Referanser 

Gabonske presidenter